Α.Ε. Χαλανδρίου

Η Αθλητική Ένωση Χαλανδρίου γνωστή συντμημένα και ως ΑΕΧ είναι ιστορικός ποδοσφαιρικός σύλλογος της Αθήνας που εδρεύει στο ομώνυμο προάστιο, το Χαλάνδρι. Προήλθε από συγχώνευση δύο προπολεμικών ομάδων της περιοχής: του «Πανχαλανδριωτικού», με έτος ίδρυσης το 1934 που θεωρείται και έτος ίδρυσης της ΑΕΧ και της «Ολυμπιάδας Χαλανδρίου», με έτος ίδρυσης το 1939. Έχει χρώματα λευκό-πράσινο και έμβλημα τον δισκοβόλο. Από το έτος ίδρυσής του ο σύλλογος ως έδρα χρησιμοποιεί το Δημοτικό στάδιο Χαλανδρίου «Νίκος Πέρκιζας», χωρητικότητας 400 θεατών. Ανήκει στη δύναμη της Ε.Π.Σ. Αθηνών και λαμβάνει μέρος στις διοργανώσεις της. Την τρέχουσα αγωνιστική περίοδο, 2021-2022, αγωνίζεται στο πρωτάθλημα της Α΄ Κατηγορίας Ε.Π.Σ. Αθηνών φτάνοντας ως τα μπαράζ ανόδου στην Γ’ Εθνική. Κατά τη δεκαετία του '50 και του '60 διέθεσε ισχυρό σύνολο φτάνοντας μέχρι και την Β΄ Εθνική, στην οποία σημείωσε 2 παρουσίες. Επίσης, στις αρχές της δεκαετίας του ’80 σημείωσε 3 παρουσίες στη Δ΄ Εθνική. Η Αθλητική Ένωση Χαλανδρίου διατηρεί επίσης και γυναικείο τμήμα ποδοσφαίρου, ενώ παλιότερα διέθετε τμήμα καλαθοσφαίρισης και τμήμα χάντμπολ.

 Στα πρωταθλήματα της Γ΄ κατηγορίας της Ε.Π.Σ. Αθηνών και συγκεκριμένα από τη σεζόν 1931-32 ως τη σεζόν 1933-34 μετείχε ο ποδοσφαιρικός σύλλογος «Ένωσις Χαλανδρίου» που αργότερα αδρανοποιήθηκε. Το 1934 στο καταπράσινο τότε προάστιο ιδρύθηκε ο ποδοσφαιρικός σύλλογος «Πανχαλανδριωτικός» και ως ιδρυτής αναφέρεται ο Ανδρέας Τσάκαλης. Το 1938 αναγνωρίστηκε επίσημα από την ΕΠΟ με αριθμό μητρώου ΕΠΟ 109 και εντάχθηκε στην Ε.Π.Σ. Αθηνών και τη Γ΄ κατηγορία τη σεζόν 1938-39. Το 1939 ιδρύθηκε η «Ολυμπιάδα» η οποία αγωνίστηκε σαν ανεξάρτητο σωματείο και δεν πρέπει να συγχέεται με το ομώνυμο σωματείο του Αιγάλεω. Στα χρόνια της κατοχής ο Πανχαλανδριωτικός και η Ολυμπιάδα ενοποιήθηκαν δημιουργώντας την «Αθλητική Ένωση Χαλανδρίου». Μεταπολεμικά εντάχθηκε στη Β΄ κατηγορία της Ε.Π.Σ. Αθηνών, όπου αγωνίστηκε ως τη σεζόν 1949-50. Τη χρονιά αυτή ισοβάθμησε στην πρώτη θέση με τον Α.Ο. Αιγάλεω αλλά ηττήθηκε 2-0 στον αγώνα κατάταξης και έχασε την άνοδο στην Α΄ ΕΠΣΑ. Όμως, εντάχθηκε στη νεοϊδρυθείσα Α2 κατηγορία τη σεζόν 1950-51, στην οποία αγωνίστηκε μέχρι και τη σεζόν 1955-56. Τα χρόνια αυτά στην ομάδα έπαιξαν μεταξύ άλλων οι: Καλφαμανώλης, Παπαδομαρκάκης, Θανασάς, Κατζούρης, Κοζαδίνος, Κακλής, Ματσαγκάνης, Μπούμης, Βλαβιανός, Σιδέρης, Σκορδάς, Κασάπογλου, Τσουκαντάς, Τσαλίκης, Σαρρής, Κωνσταντακόπουλος, Αλέφαντος, Τζαρέλλας. Τη σεζόν 1956-57 η ΑΕΧ τερμάτισε 2η στη Β1 και ανέβηκε ξανά στην Α2, αφού επικράτησε στους αγώνες διαβάθμισης επί της Ελευθερούπολης με 3-3, 2-0. Με την αναδιάρθρωση των κατηγοριών που έγινε το 1960-61 κατάφερε να ανεβεί στην Α1 κατηγορία και την επόμενη σεζόν, 1961-62 για πρώτη φορά στην ιστορία της, ανέβηκε στην Α΄ ΕΠΣΑ, όπου δεν κατάφερε να κρατηθεί. Τη σεζόν 1963-64 αναδείχθηκε δευτεραθλήτρια στην Α1 και προβιβάστηκε εκ νέου στην Α΄ κατηγορία. Την αμέσως επόμενη χρονιά, 1964-65, κατέκτησε τον τίτλο της ΕΠΣΑ και ταυτόχρονα, την ιστορική άνοδο στη Β΄ Εθνική, στην οποία σημείωσε αξιόλογες παρουσίες. Στην πρώτη της παρουσία στο πρωτάθλημα της Β΄ Εθνικής κατηγορίας τη σεζόν 1965-66, τερμάτισε στην 7η θέση με 63 βαθμούς, μπροστά από την Παναχαϊκή και πολύ κοντά στους 67 β. του 3ου Παναιτωλικού. Την επόμενη σεζόν, 1966-67, δεν έπαιξε πρωταγωνιστικό ρόλο αλλά κινήθηκε στις μεσαίες θέσεις της βαθμολογίας και τερμάτισε εν τέλει στη 12η θέση με 64 βαθμούς, πίσω από τον Λεβαδειακό. Όμως, η επικράτηση της χούντας της 21ης Απριλίου επέφερε υποχρεωτικές αλλαγές στα πρωταθλήματα. Στη Β΄ Εθνική μείωσε τους ομίλους από τρεις σε δύο και επέβαλε συγχωνεύσεις και εκτεταμένους υποβιβασμούς, ενώ κατάργησε επίσης τη Γ΄ Εθνική. Ανάμεσα στα θύματα των αλλαγών αυτών ήταν και η Α.Ε.Χ., η οποία υποβιβάστηκε απευθείας στην επόμενη κατηγορία, την Α΄ Αθηνών. Ακολούθησε μια δεκαετία παρακμής, που περιλάμβανε υποβιβασμούς στη Β΄ (1970 ως 1975) και στη Γ΄ ΕΠΣΑ (1975 ως 1977). Στη συνέχεια ξεκίνησε μια ανοδική πορεία, που το 1983 οδήγησε την ομάδα στην άνοδο στη Δ΄ Εθνική και στην κατάκτηση του Κυπέλλου της ΕΠΣΑ, επικρατώντας στον τελικό του Π.Α.Ο. Αγίου Δημητρίου. Στη Δ΄ Εθνική παρέμεινε τρεις σεζόν και από το 1986 μετέχει στα πρωταθλήματα της ΕΠΣΑ. Δυο ακόμα αναλαμπές της ομάδας σημειώθηκαν το 1990 και το 2000, όπου υπήρξε φιναλίστ του κυπέλλου ΕΠΣΑ. Το 2016 αναδείχθηκε κυπελλούχος ΕΠΣΑ, επικρατώντας του Ηλυσιακού με 3-0 στον τελικό που διεξήχθη στο γήπεδο Γ. Καμάρας στη Ριζούπολη. Ως το 1944: Γ΄ ΕΠΣΑ. 1944 ως 1950: Β΄ ΕΠΣΑ 1950 ως 1956: Α2 ΕΠΣΑ 1956-1957: Β1 ΕΠΣΑ 1957 ως 1961: Α2 ΕΠΣΑ 1961-1962: Α1 ΕΠΣΑ 1962-1963: Α΄ ΕΠΣΑ 1963-1964: Α1 ΕΠΣΑ 1964-1965: Α΄ ΕΠΣΑ 1965 ως 1967: Β΄ Εθνική 1967 ως 1970: Α΄ ΕΠΣΑ 1970 ως 1975: Β΄ ΕΠΣΑ 1975 ως 1977: Γ΄ ΕΠΣΑ 1977-1978: Β΄ ΕΠΣΑ. 1978 ως 1983: Α΄ ΕΠΣΑ 1983 ως 1986: Δ΄ Εθνική 1986 ως 2011: Α΄ και Β΄ ΕΠΣΑ Β΄ Εθνική: 1965-66 (Α΄ όμιλος): 7η θέση/16 ομάδες, 63 β., (58-41 γκολ). 1966-67 (Β΄ όμιλος) : 12η θέση/18 ομάδες, 64 β., (39-41 γκολ), υποβιβασμός λόγω μειώσης του αριθμού των ομάδων και κατάργηση του ενός ομίλου. Δ΄ Εθνική: 1983-84 (1ος όμιλος): 11η θέση/18 ομάδες, 34 β. (46-33 γκολ). 1984-85 (Β΄ όμιλος): 10η θέση/19 ομάδες, 39 β. (39-32 γκολ). 1985-86 (Β΄ όμιλος): 17η θέση/19 ομάδες, 22 β. (27-53 γκολ), υποβιβασμός. Πρωταθλήτρια ΕΠΣΑ (3): 1964-65, 1983, 2022 & 2023 Κυπελλούχος ΕΠΣΑ (2): 1983, 2016 Φιναλίστ Κυπέλλου ΕΠΣΑ (2): 1990, 2000 Δευτεραθλήτρια ΕΠΣΑ (πρωταθλήτρια ομίλου): 1982-83, άνοδος στη Δ΄ Εθνική Παρουσίες στη Β΄ Εθνική (2): 1965-66, 1966-67 Παρουσίες στη Δ΄ Εθνική (3): 1983-84, 1984-85, 1985-86 Η Αθλητική Ένωση Χαλανδρίου έχει αναδείξει ορισμένους γνωστούς ποδοσφαιριστές που στη συνέχεια αγωνίστηκαν σε συλλόγους Α΄ Εθνικής: Γιάννης Σκανδάλης: Απόλλων Αθηνών. Δημήτρης Κοζαδίνος: Παναθηναϊκός, Παναχαϊκή. Τζαρέλλας, Δημήτρης Δημητρίου: Παναθηναϊκός. Νίκος Αλέφαντος: Ολυμπιακός Πειραιώς. Τρύφων Κωνσταντακόπουλος: Ολυμπιακός Χαλκίδας. Μεταξύ των προπονητών που έχουν εργαστεί στην Α.Ε. Χαλανδρίου υπήρξαν και οι παλιοί άσσοι: Γιώργος Νταϊσπάγγος της ΑΕΚ και Αντώνης Μηγιάκης του Παναθηναϊκού. Η Αθλητική Ένωση Χαλανδρίου διέθετε και τμήμα μπάσκετ που αγωνιζόταν επίσημα στις διοργανώσεις της Ε.Σ.Κ. Αττικής. Τον Απρίλιο του 1988 το τμήμα μπάσκετ του συλλόγου συγχωνεύτηκε με εκείνο του Ατρόμητου Αστέρα Χαλανδρίου και δημιούργησαν τον Αθλητικό Όμιλο Καλαθοσφαίρισης «Χαλάνδρι», σε σύντμηση «Α.Ο.Κ. Χαλάνδρι». Έκτοτε το τμήμα μπάσκετ της Αθλητικής Ένωσης Χαλανδρίου έπαψε να υφίσταται. Στατιστική ποδοσφαίρου. Ερασιτεχνικό ποδόσφαιρο-ΑΕΧ ΕΠΣ Αθηνών Αθλητική Ηχώ A.E XALANDRIOY-DOUKAS. FC Chalandri «Ματιές στα Σπορ», τόμοι 1985, 1986, 1987. Κατάλογος ποδοσφαιρικών ομάδων Αττικής